Diari Oficial de la Generalitat Valenciana


Sumari del DOGV 3280, del 07-07-1998 (1998/5487)

ORDRE de 24 de juny de 1998, de la Conselleri de Medi Ambient, per la qual s'estableix el règim de subvencions a la minimització de residus a les empreses del sector industrial.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   3280

Data del DOGV
:   07-07-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/5487


Data del document
:   24-06-1998

Organisme emissor
:   Conselleria de Medi Ambient

Tipus de document
:   Ordre

Anàlisi jurídica

ORDRE de 24 de juny de 1998, de la Conselleri de Medi Ambient, per la qual s'estableix el règim de subvencions a la minimització de residus a les empreses del sector industrial. [1998/C5487]
  
Els tres eixos bàsics de l'estratègia adoptada per la Conselleria de Medi Ambient, per a l'exercici de les seues competències en matèria de residus i a fi de garantir una gestió d'aquests ambientalment adequada, són els següents:
  
· Prevenir la formació de residus i del caràcter nociu d'aquests, amb accions de minimització mitjançant les tecnologies i els productes.
  
· Valorar al màxim aquells residus la producció dels quals no puga evitar-se.
  
· Destinar a eliminació només els residus no valorizables.
  
Les accions per a la minimització i la valoració dels residus tenen, per l'ordre establit, el caràcter de prioritàries en la política ambiental de la Conselleria de Medi Ambient, i així apareix en el disseny del Pla Integral de Residus de la Comunitat Valenciana, com a mesures indispensables per a resoldre el problema dels residus però també com una oportunitat empresarial per a reduir els costos productius i aconseguir altres millores induïdes, i com a conseqüència, augmentar-ne la competitivitat.
  
La posada en pràctica de les accions de minimització, i les complementàries de valoració, té com a agents principals les empreses públiques i privades, en la qualitat de productors o posseïdors de residus o com a gestors públics o privats, els quals han d'aplicar les tecnologies i les tècniques adequades als processos i als productes per evitar o disminuir la generació de residus, i als consumidors com a demandants de productes elaborats amb tècniques respectuoses amb el medi ambient.
  
En aquest sentit, s'entén per minimització l'adopció de mesures d'ordre organitzatiu i operatiu destinades a disminuir la quantitat i la perillositat dels residus i contaminants generats en el desenvolupament d'un procés productiu. En el fons, es tracta d'estalviar en primeres matèries, recursos naturals i energia.
  
La implantació, des de la Conselleria de Medi Ambient, d'un programa de minimització destinat a reduir tant com es puga la generació de residus i emissions contaminants generats en el sector productiu de la Comunitat Valenciana, i ateses les característiques socioeconòmiques de les unitats empresarials que el componen, predominantment PIME, implica necessàriament la creació d'uns mecanismes àgils i tècnicament eficaços que, posats al servei de les empreses estimulen aquestes perquè apliquen programes de minimització en els seus processos productius.
  
La Conselleria de Medi Ambient té atribuïdes les competències en matèria de medi ambient, correspon a la Direcció General de Qualitat Ambiental, entre altres funcions, l'impuls per a l'adopció de tecnologies no contaminants per part de les empreses; la planificació i la gestió de programes de subvencions per a la millora ambiental; de processos productius, i el compliment de polítiques comunitàries en aquesta matèria.
  
Per això, a proposta de la Direcció General de Qualitat Ambiental, i fent ús de les atribucions que em confereix l'article 35 de la Llei 5/1983, de Govern Valencià, com també l'article 47.3 de la Llei d'Hisenda Pública de la Generalitat Valenciana aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Convocar la concessió de subvencions a la minimització de residus per les empreses del sector industrial.
  
Segon
  
Aprovar les bases per les quals es regirà aquesta convocatòria i les successives, que figuren com annex I a aquesta ordre.
  
Tercer
  
Per a l'exercici 1998 l'import global màxim de les ajudes ascendirà a 687.801.179 de pessetes, a càrrec de l'aplicació pressupostària 44.06.669.11.1, línia 2640, dels pressupostos de la Generalitat Valenciana per a 1998.
  
Per als exercicis següents, anualment es publicaran els imports màxims d'aquestes subvencions, com també les línies pressupostàries que les financen, tenint en compte els pressupostos de cada exercici.
  
Quart
  
En tot allò no regulat en aquesta ordre, regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Qualitat Ambiental per dictar les disposicions necessàries per al desplegament i l'execució del que disposa aquesta ordre.
  
Segona
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la seua publicació, davant la sala contenciosa administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Medi Ambient.
  
Tot això d'acord amb el que preveuen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 24 de juny de 1998
  
El conseller de Medi Ambient,
  
JOSÉ MANUEL CASTELLÁ ALMIÑANA
  
ANNEX I
  
Bases per les quals es regula la convocatòria de subvencions per a la minimització de residus
  
Primera. Beneficiaris
  
Podran ser beneficiaris d'aquestes subvencions les xicotetes i mitjanes empreses que desenvolupen, en un o diversos centres, una activitat industrial, entenent per tal tota activitat recollida en les seccions C i D de la classificació d'activitats econòmiques a la Unió Europea (codis NACE, Reglament (CEE) núm. 3037/90 del Consell, de 9 d'octubre de 1990, relatiu a la nomenclatura estadística d'activitats econòmiques de la Comunitat Europea, DOCE núm. L 293, de 24.10.93), més les activitats relacionades amb la producció d'electricitat, gas, vapor i aigua calenta, i el reciclatge, el tractament, la destrucció o l'eliminació de residus sòlids o líquids.
  
A l'efecte d'aquesta ordre, es consideraran PIME les unitats econòmiques amb personalitat física o jurídica que en el moment de la sol·licitud, reunisquen els següents requisits:
  
a) que no superen els 250 treballadors,
  
b) que tinguen una facturació en l'exercici immediatament anterior inferior a 40 milions d'ecus,
  
c) que el 25% o més del seu capital o dels seus drets a vot no pertanga a una altra empresa, o conjuntament, a diverses empreses que no responguen a la definició de PIME, excepte que es tracte de societats de capital de risc, societats públiques o d'inversors institucionals que no hi exercisquen cap control.
  
Segona. Objecte i actuacions que s'han de realitzar
  
Serà objecte d'ajuda una de les següents actuacions o el conjunt, que hauran de realitzar les empreses en un o diversos dels seus centres:
  
1) Disseny del pla de minimització de residus:
  
· Classificació de fluixos.
  
· Identificació d'opcions de minimització possibles.
  
· Avaluar la viabilitat tècnica i econòmica.
  
· Seleccionar la millor alternativa per a cada fluix.
  
2) Implantació d'un pla de minimització de residus:
  
2.1 Implantació de bones pràctiques
  
- Procediments
  
- Formació
  
2.2. Inversió en tecnologies més netes.
  
Tercera. Àmbit d'aplicació
  
Únicament seran objecte de subvencions les accions o les inversions dirigides a minimitzar residus realitzades a les PIME implantades a la Comunitat Valenciana.
  
Els procediments i la formació relativa a la implantació de les bones pràctiques (punt 2.1 de l'annex) podran sol·licitar-los o realitzar-los les associacions d'industrials quan es referisquen a un sector concret.
  
Quarta. Quanties de les ajudes
  
4.1 Per a la realització de plans de minimització de residus. Fins al 50% del cost de la seua elaboració, que podrà ser del 60% a les indústries afectades per la Llei 11/1997, d'Envasos i Residus d'Envasos. (Plans empresarials de prevenció).
  
- Per a l'elaboració dels manuals de bones pràctiques. Fins al 50% que podrà ser el 75% en les activitats formatives.
  
- Per a les inversions en tecnologies netes o més netes. Fins al 25% dels costos.
  
- Per a les inversions que faciliten la reutilització i recuperació, el percentatge serà del 30%.
  
4.2 En el cas que la quantia total de les subvencions sol·licitades siga superior al crèdit pressupostat indicat en l'article primer d'aquesta ordre, es concediran les subvencions fins aquest límit, i se valoraran les actuacions d'acord amb els criteris de valoració establits en la base sisena.
  
4.3 En cas que els sol·licitants hagen percebut, o tinguen reconegudes, d'unes altres administracions públiques, o d'uns altres ens públics o privats, alguna una altra subvenció pel mateix concepte, l'import de l'ajuda serà la diferència entra la percebuda o reconeguda, i la que li corresponga d'acord amb el que ha establit aquesta ordre.
  
Cinquena. Sol·licituds i documentació
  
1. Les sol·licituds es formalitzaran en una instància degudament emplenada, segons el model que figura en l'annex II d'aquesta ordre, i s'hauran d'adreçar a la directora general de Qualitat Ambiental.
  
- Les sol·licituds hauran d'indicar les actuacions que s'han de desenvolupar i el pressupost d'aquestes.
  
- Es podrà presentar una sol·licitud de subvenció d'actuacions iniciades durant aquest exercici pressupostari sempre que complisquen tots els requisits de la convocatòria.
  
- Els projectes podran tenir una duració superior a un exercici pressupostari, si l'activitat empresarial així ho requereix. En aquest cas la comissió avaluadora podrà proposar l'aprovació per a aquest exercici i supeditar el següent exercici a la dotació pressupostària i a una nova sol·licitud.
  
2. Els interessats podran presentar les sol·licituds en el Registre General de la Conselleria de Medi Ambient al carrer de l'Arquitecte Alfaro, núm. 39 de València, com també en els serveis territorials d'aquesta sitis a:
  
- Alacant, carrer de Churruca, 29
  
- Castelló, avinguda dels Germans Bou, 47
  
- València, calle de Gregorio Gea, 27
  
o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació d'instàncies serà de 30 dies comptadors a partir de l'endemà de la publicació d'aquesta ordre en el Diari Oficial de la Generalitat Valenciana.
  
4. L'admissió a tràmit d'una sol·licitud de subvenció no en generarà cap compromís de concessió.
  
5. Les sol·licituds hauran d'anar acompanyades de la següent documentació:
  
a) La que acredite la personalitat del sol·licitant:
  
- Empresari individual: número d'identificació fiscal o document nacional d'identitat.
  
- Persones jurídiques:
  
· Targeta d'identificació fiscal, CIF.
  
· Còpia compulsada de l'escriptura de constitució o modificació, si escau, o els estatuts de l'entitat o qualsevol un altre document admissible en dret que n'acredite la personalitat.
  
- Quan es comparega o es firme la sol·licitud com a representant o apoderat, poder notarial suficient o certificat de l'acta on conste l'acord de sol·licitar les ajudes i nomenament del representant de l'entitat per efectuar-ne la gestió. La personalitat del representant s'acreditarà mitjançant el document nacional d'identitat.
  
b) Declaració de la voluntat de complir tots els requisits normatius sobre medi ambient i el compromís destinat a la millora contínua i raonable de la seua actuació ambiental.
  
c) Declaració, si escau, de les subvencions percebudes o reconegudes d'altres administracions públiques, o de qualsevol entitat pública o privada, pel mateix concepte.
  
d) Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent.
  
Sisena. Valoració i tràmit
  
1. La valoració dels expedients serà realitzada per una comissió avaluadora presidida per la directora general de Qualitat Ambiental i composta per la secretària general administrativa, o un representant d'aquesta Secretaria General Administrativa en qui delegue, la cap del Servei d'Impuls Tecnològic Mediambiental, i un tècnic del Servei d'Impuls Tecnològic Mediambiental, tots ells de la Conselleria de Medi Ambient.
  
2. Per a la valoració de les sol·licituds es tindran en compte els criteris següents d'acord amb l'ordre de prioritat pel qual s'indiquen:
  
1r) adequació als plans de la Conselleria (PIR),
  
2n) grau de millora ambiental que implique l'actuació respecte a la situació inicial de la indústria,
  
3r) qualitat tècnica dels projectes i plans.
  
3. La comissió, per aplicació dels criteris establits en el paràgraf anterior, determinarà quins sol·licitants resulten beneficiaris de la subvenció i l'import que s'ha de concedir a cadascun. Les subvencions es concediran fins al límit del crèdit pressupostari disponible.
  
4. Una vegada formalitzats els actes d'instrucció corresponents, la comissió elevarà el conseller de Medi Ambient la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades i l'import de l'ajuda concedida a cada beneficiari, indicant els percentatges aplicables per a la seua determinació i, en el seu cas, el coeficient de reducció proporcional aplicat per a respectar el límit de la consignació pressupostària.
  
5. La resolució definitiva dictada pel conseller serà publicada en el Diari Oficial de la Generalitat Valenciana.
  
6. Els beneficiaris de les subvencions podran renunciar expressament a aquestes en el termini de 10 dies a partir de l'endemà de la publicació de la resolució de concessió.
  
Setena. Obligacions dels beneficiaris
  
Els beneficiaris de les subvencions hauran de:
  
1. Trobar-se en la situació que en legitima la concessió.
  
2. Complir els requisits i les condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa activitat per altres administracions públiques o per altres ens públics o privats.
  
5. Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
Vuitena. Procediment de pagament
  
Per al cobrament de la subvenció, el beneficiari haurà de presentar, en el termini que establirà la resolució de concessió, la corresponent sol·licitud adreçada a la directora general de Qualitat Ambiental segons el model d'instància que figura en l'annex II d'aquesta ordre, acompanyada de la documentació següent:
  
- Justificació de les despeses efectuades mitjançant la presentació de les factures originals, i d'una síntesi dels treballs. En el cas de la participació del personal propi, s'haurà de justificar mitjançant un certificat exprés i la presentació de factures i les nòmines del personal que hi haja intervingut.